Document ID: 32010D0672

SKLEP KOMISIJE
z dne 5. novembra 2010
o načelnem priznavanju popolnosti dokumentacije, predložene v podroben pregled zaradi možne vključitve penflufena in fluksapiroksada v Prilogo I k Direktivi Sveta 91/414/EGS
(notificirano pod dokumentarno številko C(2010) 7439)
(Besedilo velja za EGP)
(2010/672/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(3) Direktive,
ob upoštevanju naslednjega:
(1)
Direktiva 91/414/EGS določa oblikovanje seznama aktivnih snovi v Evropski uniji, odobrenih za vključitev v fitofarmacevtska sredstva.
(2)
Bayer CropScience AG je dokumentacijo za aktivno snov penflufen z vlogo za njeno vključitev v Prilogo I k Direktivi 91/414/EGS pristojnim organom Združenega kraljestva predložil 9. decembra 2009.
(3)
BASF SE je dokumentacijo za aktivno snov fluksapiroksad z vlogo za njeno vključitev v Prilogo I k Direktivi 91/414/EGS pristojnim organom Združenega kraljestva predložil 11. decembra 2009.
(4)
Pristojni organi Združenega kraljestva so Komisiji sporočili, da se po predhodnem pregledu dokumentacije za zadevni aktivni snovi zdi, da dokumentacija izpolnjuje zahteve v zvezi s podatki in informacijami iz Priloge II k Direktivi 91/414/EGS. Kaže tudi, da predloženi dokumentaciji ustrezata zahtevam v zvezi s podatki in informacijami iz Priloge III k Direktivi 91/414/EGS za eno fitofarmacevtsko sredstvo, ki vsebuje zadevni aktivni snovi. Vlagatelja sta v skladu s členom 6(2) Direktive 91/414/EGS dokumentaciji naknadno poslala Komisiji in drugim državam članicam, predloženi pa sta bili tudi Stalnemu odboru za prehranjevalno verigo in zdravje živali.
(5)
S tem sklepom mora biti na ravni Evropske unije uradno potrjeno, da dokumentaciji načeloma izpolnjujeta zahteve v zvezi s podatki in informacijami iz Priloge II ter da za vsaj eno fitofarmacevtsko sredstvo, ki vsebuje zadevni aktivni snovi, izpolnjujeta zahteve iz Priloge III k Direktivi 91/414/EGS.
(6)
Ukrepi, določeni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Dokumentaciji o aktivnih snoveh iz Priloge k temu sklepu, ki sta bili predloženi Komisiji in državam članicam zaradi vključitve navedenih snovi v Prilogo I k Direktivi 91/414/EGS, načeloma izpolnjujeta zahteve v zvezi s podatki in informacijami iz Priloge II k navedeni direktivi.
Dokumentaciji izpolnjujeta tudi zahteve v zvezi s podatki in informacijami iz Priloge III k Direktivi 91/414/EGS v zvezi z enim fitofarmacevtskim sredstvom, ki vsebuje aktivno snov, ob upoštevanju predlagane uporabe.
Člen 2
Država članica poročevalka podrobno pregleda dokumentacijo iz člena 1 ter čim prej in najpozneje do 31. decembra 2011 Komisiji sporoči svoje ugotovitve in priporočila glede vključitve ali nevključitve aktivne snovi iz člena 1 v Prilogo I k Direktivi 91/414/EGS ter morebitne pogoje za navedeno vključitev.
Člen 3
Ta sklep je naslovljen na države članice.
V Bruslju, 5. novembra 2010

Labels: 10
7
3
6
12